SKRIFTLIG FORESPØRGSEL E-2237/01

af Caroline Lucas (Verts/ALE) til Rådet

(26. juli 2001)

Om: EU's forbindelser med Colombia/EU's bistandsprogram til fremme af fredsprocessen

Kommissionen er tidligere blevet anmodet om at garantere, at EU's bistand holdes fuldstændig adskilt fra Plan Colombia. Spørgsmålet er imidlertid, om det er muligt at kanalisere europæiske midler gennem Fondo de Inversiones para la Paz, som er Plan

Colombia-programmets fond. Kan Rådet forklare, hvordan de europæiske midler kanaliseres, og hvilke kriterier der er opstillet for at sikre gennemsigtighed samt lokale og ikke-statslige aktørers deltagelse i udformningen, gennemførelsen og overvågningen af projekterne?

Hvornår vil EU forelægge Europa-Parlamentet den første offentlige beretning om den halvårlige vurdering af fredsprocessen, og vil denne beretning omfatte en uafhængig vurdering af den colombianske regerings menneskerettighedspolitik med særlig vægt på de foranstaltninger, der er truffet for at bekæmpe paramilitære grupper og deres økonomiske bagmænd?

En række rapporter viser, at sprøjtning fra luften med amerikansk militær støtte forårsager alvorlige menneskerettighedskrænkelser som f.eks. tvangsflytninger og skader på folkesundheden og miljøet. Hvordan vil EU, der har et ansvar for at beskytte menneskerettighederne overalt i verden, i sin politiske dialog med USA gøre det klart, at den colombianske regering ikke respekterer menneskerettighederne i det omfang, det må være påkrævet for at modtage militær støtte?

Et af de prioriterede mål i EU's bistandspakke er at sikre et større engagement fra civilsamfundets side hvilke mekanismer vil der blive oprettet for at garantere en flydende dialog mellem Kommissionen og Rådet og den colombianske og europæiske ikke-statslige sektor? Hvad vil der blive gjort for at forbedre informationsudvekslingen med den ikke-statslige sektor?

Svar

(17. december 2001)

1. Rådet følger til stadighed udviklingen i situationen i Colombia tæt. Det har allerede flere gange, navnlig under debatten mellem Parlamentet og kommissær Poul Nielson og den svenske statssekretær Lars Danielsson den 31. januar 2001, haft lejlighed til at orientere Europa-Parlamentet om, hvordan det stiller sig til fredsprocessen i Colombia og til EU's hjælpeprogram. Rådet er rede til at orientere Parlamentet løbende om dette spørgsmål.

2. På tredje internationale møde til støtte for fredsprocessen i Colombia den 30. april 2001 i Bruxelles fremlagde EU sit program for støtte til fredsprocessen i Colombia. Programmet vil fokusere på at fremme og beskytte respekten for menneskerettighederne, den humanitære folkeret og de grundlæggende frihedsrettigheder, forbedre lokalbefolkningernes levevilkår, tilskynde til substitutionsafgrøder og beskytte biodiversiteten og støtte gennemførelsen af strukturreformer, der giver næring til konflikten. Øget indflydelse fra det civile samfunds side er bl.a. en af prioriteterne i programmet.

3. Programmet, der beløber sig til over 330 mio. EUR, finansieres dels af femten medlemsstater dels over EF-budgettet. De mekanismer, der sædvanligvis gælder for medlemsstaternes og Kommissionens samarbejde, er bestemmende for, hvordan midlerne anvendes, og sikrer, at der er åbenhed herom, og bl.a. at det civile samfund deltager effektivt i projekterne. Rådet sørger på forskellige niveauer og i samarbejde med Kommissionen for at samordne de forskellige projekter, der iværksættes.

4. Rådet har på menneskerettighedsområdet gentagne gange kraftigt fordømt de alvorlige, fortsatte krænkelser af menneskerettighederne i Colombia. Det har opfordret alle parter i konflikten til at sætte en stopper for voldshandlingerne, respektere menneskerettighederne og efterleve den humanitære folkeret. Rådet har også noteret sig den colombianske regerings indsats for at begrænse de paramilitære gruppers aktiviteter og har forpligtet den til at træffe yderligere foranstaltninger.

5. Hvad angår spørgsmålet om sprøjtning fra luften har Rådet haft lejlighed til at tilkendegive EU's holdning over for de colombianske myndigheder og navnlig give udtryk for tvivl om, hvor effektiv foranstaltningen er. Det har opfordret colombianerne til at tage initiativer i forbindelse med den uafhængige, internationale overvågning af sprøjtning fra luften på grundlag af de mekanismer, som de colombianske myndigheder har indført. Det har også gjort de colombianske myndigheder opmærksom på risikoen for, at sprøjtning fra luften påvirker nuværende og kommende samarbejdsprojekter negativt. EU har haft lejlighed til at give udtryk for sin overbevisning om, at substitution af afgrøder er den mest effektive måde at bekæmpe produktion af ulovlige afgrøder på.

6. Endelig har Rådet i dialogen med USA gentagne gange haft lejlighed til at forelægge Den Europæiske Unions stilling til alle aspekter af fredsprocessen i Colombia samt til at udveksle informationer om situationen i landet.